Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για άνοιγμα αυτόνομης ποσόστωσης για την εισαγωγή βοείου κρέατος υψηλής ποιότητας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η αγορά βοείου κρέατος, παρόλες τις δυσκολίες που συνάντησε το 2001, γίνεται τώρα σταθερότερη. Η ζήτηση των καταναλωτών στην Κοινότητα αυξάνει, ιδίως όσον αφορά το βόειο κρέας υψηλής ποιότητας.

Συμφέρον της Κοινότητας είναι η ανάπτυξη αρμονικών σχέσεων συναλλαγών με τις τρίτες χώρες. Μερικές από αυτές έχουν καταταχθεί από την Επιτροπή ως χώρες που παράγουν βόειο κρέας υψηλής ποιότητας. Η κρίση της ΣΕΒ εμπόδισε ορισμένες από τις εν λόγω χώρες να επωφεληθούν των ρυθμίσεων για το βόειο κρέας υψηλής ποιότητας. Γι'αυτό το λόγο οι εξαγωγές βοείου κρέατος υψηλής ποιότητας είναι περιορισμένες λόγω της εφαρμογής του πλήρους δασμολογίου σε προϊόντα με βάση το κρέας των εν λόγω χωρών.

Μία πρόσθετη μειωμένη δασμολογική ποσόστωση στο βόειο κρέας υψηλής ποιότητας θα ικανοποιούσε ταυτόχρονα τα συμφέροντα των καταναλωτών καθώς και αυτά των προμηθευτών, χωρίς να έχει, ωστόσο, σημαντική επίπτωση στο συνολικό όγκο των εισαγωγών βοείου κρέατος στην Κοινότητα.

Συνεπώς, η Επιτροπή προτείνει το άνοιγμα μιας αυτόνομης δασμολογικής ποσόστωσης erga omnes 1 000 τόνων νωπού, διατηρημένου με απλή ψύξη ή κατεψυγμένου βοείου κρέατος υψηλής ποιότητας με δασμό ύψους 20% ad valorem.

Για να δοθούν εγγυήσεις όσον αφορά την ίση και συνεχή πρόσβαση όλων των οικείων φορέων της Κοινότητας στην εν λόγω ποσόστωση, πρέπει να διασφαλιστεί κατάλληλος έλεγχος της ποσόστωσης. Για το σκοπό αυτό, η χρησιμοποίηση της ποσόστωσης πρέπει να βασιστεί στην υποβολή ενός πιστοποιητικού γνησιότητας που θα εγγυάται το είδος και την καταγωγή των προϊόντων.

2002/0050 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για άνοιγμα αυτόνομης ποσόστωσης για την εισαγωγή βοείου κρέατος υψηλής ποιότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 133,

την πρόταση της Επιτροπής [1],

[1] ΕΕ C ... της ..., σ. ...

Εκτιμώντας τα εξής:

(1) Προκειμένου η Κοινότητα να αναπτύξει αρμονικές σχέσεις συναλλαγών με τις τρίτες χώρες, πρέπει να ληφθούν διατάξεις για το άνοιγμα, υπό μορφή αυτόνομου μέτρου, κοινοτικής δασμολογικής ποσόστωσης για την εισαγωγή 1 000 τόνων νωπού, διατηρημένου με απλή ψύξη ή κατεψυγμένου βοείου κρέατος υψηλής ποιότητας.

(2) Η αγορά βοείου κρέατος, παρόλες τις δυσκολίες που αντιμετώπισε το 2001, γίνεται τώρα σταθερότερη. Η ζήτηση των καταναλωτών στην Κοινότητα αυξάνει, ιδίως για το βόειο κρέας υψηλής ποιότητας. Μία πρόσθετη μειωμένη δασμολογική ποσόστωση για βόειο κρέας υψηλής ποιότητας θα ικανοποιούσε ταυτόχρονα τα συμφέροντα των καταναλωτών καθώς και αυτά των προμηθευτών και δεν θα είχε σημαντική επίπτωση στο συνολικό όγκο των εισαγωγών βοείου κρέατος στην Κοινότητα.

(3) Πρέπει να προσφερθεί ισότιμη και συνεχής πρόσβαση όλων των σχετικών φορέων της Κοινότητας στην εν λόγω ποσόστωση. Είναι επίσης αναγκαίο να διασφαλιστεί κατάλληλος έλεγχος της ποσόστωσης. Για το σκοπό αυτό, η χρησιμοποίηση της ποσόστωσης πρέπει να βασιστεί στην υποβολή πιστοποιητικού γνησιότητας που εγγυάται το είδος και την καταγωγή των προϊόντων.

(4) Σύμφωνα με το άρθρο 32 του κανονισμού (ΕΚ) αριθ. 1254/1999 του Συμβουλίου της 17ης Μαΐου 1999 περί κοινής οργανώσεως των αγορών στον τομέα του βοείου κρέατος [2], η Επιτροπή διαχειρίζεται τις δασμολογικές ποσοστώσεις για τα προϊόντα που καλύπτει ο παρών κανονισμός σύμφωνα με λεπτομερείς κανόνες που εγκρίθηκαν με τη διαδικασία που προβλέπεται στο άρθρο 43 του κανονισμού (ΕΚ) αριθ. 1254/1999 του Συμβουλίου,

[2] ΕΕ L 160 της 26.6.1999, σ. 21. Κανονισμός όπως τροποποιήθηκε από τον κανονισμό (EΚ) αριθ. 2345/2001 της Επιτροπής (ΕΕ L 315 της 1.12.2001,σ. 29).

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται ετήσια κοινοτική δασμολογική ποσόστωση για την εισαγωγή 1 000 τόνων, που εκφράζονται σε βάρος του προϊόντος, νωπού, διατηρημένου με απλή ψύξη ή κατεψυγμένου βοείου κρέατος υψηλής ποιότητας, που υπάγεται στους κωδικούς ΣΟ 0201 3000, 0202 3090 του Κοινού Δασμολογίου.

2. Ο δασμός που εφαρμόζεται στην ποσόστωση ανέρχεται σε 20% ad valorem.

3. Η ποσοστωτική περίοδος καθορίζεται από την 1η Ιουλίου έως τις 30 Ιουνίου.

Άρθρο 2

Οι λεπτομέρειες εφαρμογής του παρόντος κανονισμού που εγκρίθηκαν σύμφωνα με τη διαδικασία που προβλέπεται στο άρθρο 43 του κανονισμού (ΕΚ) αριθ. 1254/1999 περιλαμβάνουν διατάξεις ώστε η χρησιμοποίηση της ποσόστωσης που αναφέρεται στο άρθρο 1 να υπόκειται στην υποβολή πιστοποιητικού γνησιότητας που εγγυάται το είδος και την καταγωγή των προϊόντων.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικές ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>